አካዳሚው የሙያ ማሻሻያ ስልጠና ሰጠ
የኢትዮጵያ ወጣቶች ስፖርት አካዳሚ በአዋጅ ከተሰጡት ኃላፊነቶች መካከል አንዱ ለባለሙያዎች የአጭርና ረጅም ጊዜ የአቅም ግንባታ ስልጠናዎችን መስጠት ነው። በዚህም መሰረት አካዳሚው በ2012 ዓ.ም በስልጠና እቅድ ዝግጅትና አተገባበር፣ በስፖርት ስልጠና ግብ አጣጣል ዘዴ፣ በስፖርት ስነልቦና፣ በስፖርት ስልጠና ፍልስፍናና በአካል ብቃት ስልጠና ዙሪያ ትናንትና ከትናንት በስቲያ በአዳማ ከተማ ጉዳዩ በቀጥታ ለሚመለከታቸው ባለሙያዎች የአጭር ጊዜ ስልጠና ሰጥቷል። በስልጠናው ላይ በየደረጃው የሚገኙ የብሔራዊ ቡድን አሰልጣኞች፣ ፌዴሬሽኖች፣ የፕሮጀክቶች፣ ክልሎችና የክለቦች ተወካዮች የተገኙ ሲሆን በተለያዩ ሃሳቦች ላይ ክርክር በማድረግ ልምድ ተለዋውጠዋል። በተለይም በኢትዮጵያ በየትኛውም ስፖርት አሰልጣኞች የስልጠና ፍልስፍና አላቸው የላቸውም በሚል የተደረጉ ክርክሮችና ውይይቶች ሰፊ ጊዜ የወሰዱና ቁምነገር የተጨበጠባቸው እንደነበሩ በመድረኩ ታይቷል። የአካዳሚው የትምህርት፣ስልጠናና ውድድር ምክትል ዋና ዳይሬክተር አቶ ወልደገብርኤል መዝገቡ፣ አካዳሚው የትምህርትና ስልጠና ተቋም እንደመሆኑ ከተቋቋመበት አራት መሰረታዊ አላማዎች አንዱ አትሌቶችን አሰልጥኖ ለአገር አቀፍና ዓለም አቀፍ ውድድሮች ማብቃት፣ባለሙያዎችን ማፍራት፣ጥናትና ምርምር ማካሄድ፣ የልህቀት ማዕከል ሆኖ ክልሎችንና አገርን ማገልገል ማዕከሉ አድርጎ እንደሚሰራ ጠቁመዋል። በዚህም መሰረት ውጤታማ ስራዎችን እያከናወነ የሚገኝ ሲሆን ባለሙያዎችን በተመለከተ አካዳሚው የሚሰራውን ተሞክሮና ልምድ፣ የእቅድ አዘገጃጀት፣ ስልጠና አሰጣጥ፣ ለክልሎች፣ክለቦችና ፕሮጀክቶች ተሞክሮውን ለማጋራት ስልጠናው እንደተዘጋጀ አቶ ወልደገብርኤል ለአዲስ ዘመን ተናግረዋል። አካዳሚው በዋናነት ሙያዊ እገዛ እያደረገ እንደሚገኝ የገለፁት አቶ ወልደገብርኤል የአካዳሚውን ስራዎች ለክልሎች፣ፕሮጀክቶችና ክለቦች እቅድ አዘገጃጀት እንዴት እንደሆነ፣ ግብ አጣጣል እንዴት እንደሆነ፣ አካላዊና ስነልቦናዊ ስልጠናዎች እንዴት እንደሚሰጡ ሳይንሳዊ በሆነ መንገድ አካዳሚው ተሞክሮውን ለማስተላለፍ ስልጠናው ማስፈለጉን ይናገራሉ። ይህን ተሞክሮ የወሰዱ አካላት በየፊናቸው ወስደው በራሳቸው መንገድ ተግባራዊ ለማድረግ እንደሚጠቅማቸውም አብራርተዋል። አካዳሚው የራሱን ተሞክሮ ከማጋራት ባለፈም ከተሳታፊዎች ጠቃሚ ሃሳቦችን እንደ ግብዓት ወስዶ እንደሚጠቀምባቸው የሚናገሩት አቶ ወልደገብርኤል አካዳሚው ከሚመለከታቸው አካላት ጋር እንዲህ አይነት ግንኙነቶች በመፍጠር ውጤታማ ስራዎችን ያከናውናል በሚል እምነት በየዓመቱ ስልጠናዎችን እንደሚያዘጋጅ አብራርተዋል። ከስልጠናው በተለያዩ ስፖርት አይነቶች የሚነሱ ተሞክሮዎችን ወስዶ በየክልሎቹ ተግባራዊ ማድረግ ከተቻለ ስኬታማ ስራዎችን በሁሉም ደረጃ መስራት እንደሚያስችል ይጠበቃል። ከሳምንት በፊት በመካከለኛውና ምስራቅ አፍሪካ (ሴካፋ) ዋንጫ የኢትዮጵያ ሴቶች ብሔራዊ ቡድን ሉሲዎቹን በመምራት ወደ ታንዛኒያ አቅንቶ የተመለሰው አሰልጣኝ ብርሃኑ ግዛው መሰል ስልጠናዎች ከአካ ዳሚው እንደሚጠበቁ ይናገራል። እንዲህ አይነት ስልጠናዎች ባለሙያዎችን የማደስ አቅማቸው ትልቅ መሆኑን የጠቆመው አሰልጣኝ ብርሃኑ ከስልጠና ፍልስፍና ጋር በተያያዘ ቀደም ሲል የሚያውቀው ነገር አሁን እንደ አዲስ ዳብሮ መምጣቱን ከውይይቱ መታዘብ እንደቻለ ያብራራል። ስልጠናዎች በእንደዚህ አይነት ጊዜ ሳይሆን ክረምት ላይ ቢሰጡ መልካም መሆኑን የተናገረው አሰልጣኝ ብርሃኑ ባለሙያዎች የተለያዩ እይታዎችን የሚያገኙበት አጋጣሚን በመፍጠር ረገድ ስልጠናው እጅግ ጠቃሚ በመሆኑ ተከታታይነት ሊኖረው እንደሚገባ ጠቁሟል። በጥሩነሽ ዲባባ ማሰልጠኛ ማዕከል የአራት መቶ ሜትር አሰልጣኝ የሆነችው ወጣቷ ሰርካለም ጀማነህ ስልጠናው በዋናነት የአቅም ግንባታ ላይ የሚያተኩር መሆኑን ትናገራለች። በስልጠናው የተገኙ ባለሙያዎች በተለይም አሰልጣኞች ከተለያዩ ቦታዎች እንደመምጣታቸው የየራሳቸው የአሰለጣጠን ፍልስፍና እንዳላቸው የጠቆመችው አሰልጣኝ ሰርካለም እነዚህ አሰልጣኞች እንዴት እንደሚያቅዱና እንደሚተገብሩ በውይይቱ ልምድ መጋራት እንደሚቻል ታስረዳለች። ይህም እንደ አገር በስልጠናው ረገድ ያሉ ክፍተቶችን ከመድፈን ባሻገር የስልጠና ጥራትን መጨመር እንደሚያስችል ያላትን እምነት ገልፃለች። እንደ ግለሰብም የአሰልጣኝነት ክህሎትን የሚያሳድጉና እውቀትን የሚጨምሩ ሃሳቦች ከስልጠናው ከመገኘታቸው ባሻገር እያንዳንዱ አሰልጣኝ ቀደም ሲል ሲሰራበት የነበረው መንገድ ያሉበትን ክፍተቶችና ጥንካሬዎች ማየት እንደሚያስችለው ወጣቷ አሰልጣኝ አክላለች። አዲስ ዘመን ኅዳር 20/2012 ቦጋለ አበበ